Lørdag stillede cykelholdet Concordia Forsikring Riwal med fire ryttere til det svenske løb Ringenlopet, hvor det meste af den svenske cykelelite var præsenteret i resten af feltet. På trods af stor overvægt at svenske ryttere, blev det danskerne, der løb med opmærksomheden, og særligt unge Martin Grøn fra Concordia, der løb med sejren. Med på podiet havde han holdkammerat Nikola Aistrup, der kørte over stregen som nummer tre, mens Lars Andersson, der også kører for Himmerland-holdet, blev nummer fem. Holdets sidste rytter, Mats Andersson, fik en 12. plads. - De fire ryttere leverede en suveræn flot indsats i dagens løb. Det er et rigtigt godt resultat at have med i bagagen før det går løs ved Post Danmark Rundt. Martin Grøn og Nikola Aistrup har nu hentet to sejre hver i løbet af de sidste tre uger, hvilket bare er perfekt, siger manager Mogens Kristensen ifølge en pressemeddelelse efter løbet. Post Danmark Rundt er holdets helt store mål for sæsonen. Etapeløbet begynder den 31. juli.

Opsummering:
Concordia Forsikring Riwal med tre ryttere i top-5.